ক্রিকেটে পাকিস্তান-ভারত এবং ইংল্যান্ড-অস্ট্রেলিয়া যেমন কেউ কাউকে ছেড়ে কথা বলে না, তেমনি বিনাযুদ্ধে নাহি দেব সুচাগ্র মেদেনীর মতো ফুটবলেও ব্রাজিল-আর্জেন্টিনা ঠিক তেমনি। একই উপমহাদেশ, উপর্যুপরি প্রতিবেশী হওয়া সত্ত্বেও পানি ও তেলের মতো বৈরী এই দুই দেশের সম্পর্ক। ইতিহাস বলছে, এই দুদেশ ফুটবলে জনপ্রিয়তার লেবেল গায়ে জড়ানোর আগেই চরম দ্বন্দ্বে লিপ্ত ছিল। শুধু তাই নয়, দিনে দিনে তার উত্তাপ আরো বেড়েই চলেছে, যা একসময় শুধু এ দুদেশের মধ্যে সীমাবদ্ধ ছিল, তা এখন ছড়িয়ে পড়েছে বিশ্বজুড়ে তাদের কোটি কোটি ভক্ত-সমর্থকদের মধ্যে। অবস্থা এমন দাঁড়িয়েছে, অপেক্ষাকৃত যেকোনো দুর্বল দলের কাছে হারলেও ব্রাজিলের কাছে আর্জেন্টিনা কিংবা আর্জেন্টিনার কাছে ব্রাজিল হারতে রাজি নয়।